pythainlp/thaigov-v2-corpus-22032023 huggingface dataset:
วันอังคารที่ 5 เมษายน 2565
ปลัด พม. นำทีมข้าราชการจิตอาสา ช่วยกลุ่มเปราะบางในชุมชน เนื่องในวันข้าราชการพลเรือน 2565
ปลัด พม. นำทีมข้าราชการจิตอาสา ช่วยกลุ่มเปราะบางในชุมชน เนื่องในวันข้าราชการพลเรือน 2565
วันนี้ (5 เม.ย. 65) เวลา 09.30 น. นางพัชรี อาระยะกุล ปลัดกระทรวงการพัฒนาสังคมและความมั่นคงของมนุษย์ (ปลัด พม.) เป็นประธานเปิดกิจกรรม “พม.จิตอาสา พัฒนาคุณภาพชีวิตกลุ่มเปราะบาง” เนื่องในโอกาสวันข้าราชการพลเรือน ประจำปี 2565 จากนั้น นำคณะผู้บริหารและข้าราชการจากสำนักงานปลัดกระทรวง พม. และกรมกิจการผู้สูงอายุ (ผส.) รวมทั้ง อาสาสมัครพัฒนาสังคมและความมั่นคงของมนุษย์ (อพม.) ร่วมลงพื้นที่เยี่ยมครอบครัวกลุ่มเปราะบางที่ประสบปัญหาทางสังคมในพื้นที่เขตทวีวัฒนา กรุงเทพฯ อาทิ เด็ก ผู้สูงอายุ คนพิการ และผู้ป่วยติดเตียง พร้อมทั้งมอบถุงยังชีพเครื่องอุปโภคบริโภคที่จำเป็น ณ ที่ทำการชุมชนร่วมเกื้อ เขตทวีวัฒนา กรุงเทพฯ
นางพัชรี กล่าวว่า เนื่องด้วยวันที่ 1 เมษายน ของทุกปี เป็นวันข้าราชการพลเรือน ซึ่งข้าราชการต้องตระหนักเสมอว่า ตนเป็นผู้ที่มีเกียรติและศักดิ์ศรี มีบทบาทหน้าที่สำคัญในฐานะผู้ขับเคลื่อนการบริหารราชการแผ่นดินให้เป็นไปด้วยความเรียบร้อย เพื่อประโยชน์สุขของประชาชนและความเจริญก้าวหน้าของประเทศ ดังนั้น ข้าราชการจึงต้องมีความรู้ในหน้าที่รับผิดชอบของตน พร้อมทั้งยึดมั่นในจริยธรรม มีความเสียสละ และมีจิตสาธารณะ ย่อมจะส่งผลให้ประชาชนมีความเป็นอยู่ที่ดี และประเทศชาติมีความมั่นคง มั่งคั่ง อย่างยั่งยืน
ทั้งนี้ กระทรวง พม. จึงได้จัดกิจกรรม “พม.จิตอาสา พัฒนาคุณภาพชีวิตกลุ่มเปราะบาง” เนื่องในโอกาสวันข้าราชการพลเรือน ประจำปี 2565 เพื่อให้ข้าราชการกระทรวง พม. ได้ระลึกถึงบทบาทหน้าที่สำคัญในการให้บริการและช่วยเหลือประชาชนกลุ่มเป้าหมาย โดยเฉพาะกลุ่มเปราะบาง ที่ประสบปัญหาความเดือดร้อนทางสังคมและสถานการณ์โควิด - 19 ตลอดจนการทำงานอย่างบูรณาการร่วมกับภาคีเครือข่าย จิตอาสา และอาสาสมัครพัฒนาสังคมและความมั่นคงของมนุษย์ (อพม.) ซึ่งวันนี้ กระทรวง พม. โดยสำนักงานปลัดกระทรวง พม. และกรมกิจการผู้สูงอายุ ร่วมกับ อพม. ลงพื้นที่ชุมชน จำนวน 7 ชุมชนในพื้นที่เขตทวีวัฒนา กรุงเทพฯ ได้แก่ ชุมชนริมคลองมหาสวัสดิ์ ชุมชนวัดปรุณาวาส ชุมชนสุพจน์ ชุมชนร่วมเกื้อ ชุมชนสินพัฒนาธานี ชุมชนซอยยายหนู และชุมชนปลายหมู่ 13 เพื่อเยี่ยมครอบครัวกลุ่มเปราะบางที่ประสบปัญหาทางสังคม ชุมชนละ 5 ครอบครัว รวมทั้งสิ้น 35 ครอบครัว พร้อมทั้งมอบเครื่องอุปโภคบริโภคที่จำเป็นเพื่อบรรเทาความเดือดร้อนในเบื้องต้น
นางพัชรี กล่าวเพิ่มเติมว่า กระทรวง พม. ขอยืนยันว่า กลุ่มเปราะบางที่เราดูแลทั้งเด็ก เยาวชน ผู้สูงอายุ คนพิการ ผู้ป่วยติดเตียง คนเร่ร่อน ไร้บ้าน และพ่อ-แม่ เลี้ยงเดี่ยว เรามีโครงการพัฒนาคุณภาพชีวิตกลุ่มเปราะบางรายครัวเรือนที่ดำเนินการมาตั้งแต่ปี 2563 ซึ่งเราดูแลแบบครอบครัว มีการจัดทำสมุดพกครอบครัวเพื่อดูแล 5 มิติ ได้แก่ มิติด้านที่อยู่อาศัย โดยเฉพาะการปรับปรุงสภาพที่อยู่อาศัยให้เหมาะสมต่อการใช้ชีวิตของผู้สูงอายุและคนพิการ มิติด้านการเข้าถึงสิทธิเบื้องต้นที่ควรได้รับจากภาครัฐ มิติด้านสุขภาพ มิติด้านการศึกษาของเด็กในครอบครัว และมิติด้านอาชีพและรายได้ ซึ่งเป็นสิ่งที่สำคัญ โดยเราจะดูว่าอาชีพของคนในครอบครัวมีรายได้เพียงพอต่อการดำรงชีวิตหรือไม่ หากไม่พอ เราจะแนะนำหรือสอนทักษะด้านอาชีพที่ตรงตามความต้องการของตลาด เพื่อนำไปต่อยอดสร้างรายได้ให้กับครอบครัว
วันจันทร์ที่ 18 ตุลาคม 2564
​ก.แรงงาน รับมอบสิ่งของจากภาคเอกชน เตรียมส่งต่อช่วยเหลือพี่น้องแรงงาน
. .
วันที่ 18 ตุลาคม 2564นายบุญชอบ สุทธมนัสวงษ์ ปลัดกระทรวงแรงงาน รับมอบเครื่องอุปโภค-บริโภคจากบริษัท เอก-ชัย ดิสทรีบิวชั่น ซิสเทม จำกัด โดยมีคุณสลิลลา สีหพันธุ์ ประธานเจ้าหน้าที่ด้านบุคคลและความยั่งยืน เป็นตัวแทนมอบ ณ บริเวณห้องโถง ชั้นล่าง อาคารกระทรวงแรงงาน เพื่อให้กระทรวงแรงงานนำไปช่วยเหลือพี่น้องผู้ใช้แรงงานที่ได้รับผลกระทบจากการแพร่ระบาดของไวรัสโคโรน่าสายพันธุ์ใหม่ 2019 รวมถึงผลกระทบจากอุทกภัย
สำหรับบริษัท เอก-ชัย ดิสทรีบิวชั่น ซิสเทม จำกัด ได้ร่วมกับกระทรวงแรงงานสร้างอาชีพฝ่าวิกฤติโคคิด-19 ในปี 2564 ด้วยการเดินหน้าเปิดสาขาในประเทศไทยอย่างต่อเนื่อง มีการจ้างพนักงานประจำใหม่ในสาขาที่เปิดใหม่จำนวนกว่า 500 คน ส่งเสริมการจ้างงานในท้องถิ่นเพิ่มเติม รักษาสถานการณ์จ้างพนักงานปัจจุบัน มอบโอกาสความก้าวหน้าทางอาชีพ การพัฒนาความรู้และทักษา สนับสนุนการมีส่วนร่วมและความเท่าเทียมกัน รวมทั้งเปิดโอกาสให้กลุ่มต่าง ๆ ในสังคม รวมทั้งการจัดหางานให้กับกลุ่มคนพิเศษ เช่น ผู้สูงอายุผ่านโครงการ 60 ยังแจ๋ว จำนวน 447 ราย (ข้อมูล ณ เดือนกันยายน 2564) นอกจากนี้ยังสนับสนุนนโยบายกรมการจัดหางาน กระทรวงแรงงาน ในการรับนักศึกษาจบใหม่เข้าทำงานภายใต้โครงการ Co-Payment อย่างต่อเนื่อง
ทั้งนี้ฯ บริษัทได้มีข้อหารือ ประกอบด้วย ขยายระยะเวลาโครงการส่งเสริมการจ้างงานใหม่สำหรับผู้จบการศึกษาใหม่โดยภาครัฐและเอกชน Co-Payment และปรับเงื่อนไขให้ง่ายสอดคล้องกับสถานณการณ์ปัจจุบัน หรือโครงการใหม่ต่อยอดภารกิจการจัดหางานให้กับกลุ่มคนพิเศษ เช่น นักเรียน, นักศึกษาและผู้สูงอายุ จัดหาแรงงานทดแทนแรงงานที่ติดเชื้อ Covid-19 โดยเฉพาะพื้นที่ที่เป็นพื้นที่ควบคุมสูงสุดและเข็มงวด แนวทางการจัดหาแรงงานต่างด้าวสำหรับงานบางประเภท และการจัดสรรวัคซีนในต่างจังหวัดโดยเฉพาะจังหวัดในภาคใต้ซึ่งเป็นพื้นที่เสี่ยง ทั้งนี้ กระทรวงแรงงานจะได้นำเข้าที่ประชุมเพื่อหารือและดำเนินการในส่วนที่เกี่ยวข้องต่อไป
“ขอขอบคุณบริษัท เอก-ชัย ดิสทรีบิวชั่น ซิสเทม จำกัด ที่ได้มอบสิ่งของเพื่อให้กระทรวงแรงงานนำไปช่วยเหลือพี่น้องแรงงานในครั้งนี้ เพื่อเป็นขวัญและกำลังใจให้ทุกคนก้าวข้ามวิฤติสถานการณ์ต่าง ๆ ไปด้วยกัน” นายบุญชอบ กล่าวทิ้งท้าย
วันจันทร์ที่ 7 กุมภาพันธ์ 2565
รัฐบาลเชิญชวนประชาชนผู้มีที่ดิน แต่ไม่มีเอกสารสิทธิ ร่วมโครงการ “บอกดิน 3” แจ้งตำแหน่งง่าย ๆ ด้วยมือถือเครื่องเดียว
รัฐบาลเชิญชวนประชาชนผู้มีที่ดิน แต่ไม่มีเอกสารสิทธิ ร่วมโครงการ “บอกดิน 3” แจ้งตำแหน่งง่าย ๆ ด้วยมือถือเครื่องเดียว
เมื่อวันที่ 6 ก.พ. 65 น.ส.ไตรศุลี ไตรสรณกุล รองโฆษกประจำสำนักนายกรัฐมนตรี เปิดเผยว่า รัฐบาลขอเชิญชวนประชาชนผู้ที่มีที่ดินแต่ไม่มีเอกสารสิทธิ หรือมี ส.ค.1 น.ส.3 น.ส.3 ก ต้องการให้ภาครัฐเข้าไปบริหารจัดการที่ดินให้ถูกต้องตามกฎหมาย สามารถแจ้งตำแหน่งที่ดินผ่านโทรศัพท์มือถือ ในโครงการบอกดิน 3 เปิดให้บริการประชาชนแล้ว ตั้งแต่วันที่ 1 ก.พ. ถึงวันที่ 30 มิ.ย. 2565 โดยประชาชนสามารถแจ้งข้อมูลและตำแหน่งที่ตั้งที่ดินของตนเอง ผ่าน 3 ช่องทาง 1. สแกนเข้าระบบบน “บัตรบอกดิน” ได้ที่สำนักงานที่ดินทั้ง 461 แห่ง ทั่วประเทศ 2. เว็บไซต์ : Bokdin3.dol .go.th 3. Application “SMARTLANDS” เลือกหัวข้อ “บอกดิน” โดยผู้ที่ต้องการแจ้งข้อมูลตำแหน่งที่ดิน เดินทางไปยังแปลงที่ดินที่ต้องการแจ้งข้อมูลแล้วให้ยืนรอประมาณ 1 นาที จากนั้นเข้าระบบ “บอกดิน” กดแจ้งตำแหน่งที่ดิน กรอกข้อมูลส่วนตัว หลังจากนั้น กรมที่ดินจะดำเนินการตรวจสอบในรายละเอียด รวบรวมข้อเท็จจริง หลักฐานต่าง ๆ และแจ้งกลับให้ผู้ครอบครองที่ดินทราบว่าจะมีวิธีดำเนินการอย่างไรต่อไป
น.ส.ไตรศุลี กล่าวว่า โครงการบอกดิน 3 เป็นความร่วมมือของกรมที่ดินและกรมการปกครอง กระทรวงมหาดไทย เพื่อแก้ไขปัญหาที่ดินทำกินของประชาชนให้มีประสิทธิภาพมากขึ้น สร้างโอกาสและความเสมอภาคทางสังคม ลดความเหลื่อมล้ำ สร้างความเป็นธรรมในการกระจายการถือครองที่ดิน และช่วยลดค่าใช้จ่ายของภาครัฐ ด้วยการนำเทคโนโลยีดิจิทัล มาประยุกต์ใช้ในการทำงาน เพื่อให้บริการประชาชน สอดคล้องกับยุทธศาสตร์ชาติ 20 ปี
น.ส.ไตรศุลี กล่าวว่า สำหรับการดำเนินโครงการบอกดินที่ผ่านมา กรมที่ดิน ได้นำข้อมูลที่ประชาชนแจ้งตำแหน่งที่ดิน ซึ่งได้ตรวจสอบเบื้องต้นแล้ว เป็นที่ดินที่อยู่นอกเขตที่ดินของรัฐ จำนวน 200,000 แปลง มาจัดทำแผนงานโครงการเดินสำรวจออกโฉนดที่ดิน ปีงบประมาณ พ.ศ. 2565 ในพื้นที่ 70 จังหวัดทั่วประเทศ เป้าหมาย 43,520 แปลง ผ่าน 2 โครงการ 1. โครงการเดินสำรวจออกโฉนดที่ดิน และรังวัดรูปแปลงโฉนดที่ดินให้เป็นมาตรฐานเดียวกันให้ครอบคลุมทั่วประเทศ ในพื้นที่รวม 67 จังหวัด เริ่มเดินสำรวจรังวัดทำแผนที่ ตั้งแต่วันที่ 1 ม.ค. 2565 ถึงวันที่ 31 ก.ค. 2565 และ 2.โครงการเดินสำรวจออกโฉนดที่ดิน เพื่อเสริมสร้างความมั่นคงในพื้นที่จังหวัดชายแดนภาคใต้ ดำเนินการในพื้นที่จังหวัดชายแดนภาคใต้ จังหวัดปัตตานี ยะลา นราธิวาส และอำเภอนาทวี จะนะ เทพา สะบ้าย้อย จังหวัดสงขลา เริ่มเดินสำรวจรังวัดทำแผนที่ ตั้งแต่วันที่ 1 ธ.ค. 2564 ถึงวันที่ 31 ก.ค. 2565
วันพุธที่ 26 มกราคม 2565
พม. เร่งช่วยเหลือป้าแมว คนสู้ชีวิต ต้องเลี้ยงดูสามีป่วยติดเตียง ลูกพิการซ้ำซ้อน หลังถูกโกงจนหมดทุนทำกิน ที่ จ.พระนครศรีอยุธยา
พม. เร่งช่วยเหลือป้าแมว คนสู้ชีวิต ต้องเลี้ยงดูสามีป่วยติดเตียง ลูกพิการซ้ำซ้อน หลังถูกโกงจนหมดทุนทำกิน ที่ จ.พระนครศรีอยุธยา
วันนี้ (26 ม.ค. 65) เวลา 15.00 น. ที่กระทรวงการพัฒนาสังคมและความมั่นคงของมนุษย์ (พม.) สะพานขาว ถนนกรุงเกษม กทม.นางสาวแรมรุ้ง วรวัธ รองปลัดกระทรวงการพัฒนาสังคมและความมั่นคงของมนุษย์ (รองปลัด พม.)ในฐานะโฆษกกระทรวง พม. เปิดเผยว่า จากกรณีการนำเสนอข่าวป้าแมวคนสู้ชีวิตถูกผู้รับเหมาโกงจนหมดทุน และต้องดูแลสามีและลูกพิการ ที่จังหวัดพระนครศรีอยุธยา นั้น ขณะนี้ กระทรวง พม. โดยสำนักงานพัฒนาสังคมและความมั่นคงของมนุษย์จังหวัดพระนครศรีอยุธยา (สนง.พมจ.พระนครศรีอยุธยา) ได้ลงพื้นที่เยี่ยมบ้านเพื่อสอบข้อเท็จจริงเรียบร้อยแล้ว ซึ่งป้าแมวอาศัยอยู่ในบ้านเช่าแห่งหนึ่งในพื้นที่ตำบลธนู อำเภออุทัย มีสมาชิกทั้งหมด 3 คน ประกอบด้วย 1) ป้าแมว อายุ 56 ปี ประกอบอาชีพขายหมูปิ้ง มีรายได้เฉลี่ยเดือนละ 3,000 บาท 2) สามี อายุ 55 ปี ไม่ได้ประกอบอาชีพ ป่วยติดเตียงมีโรคประจำตัวเป็นโรคเบาหวาน ความดัน เก๊า ไต ปัจจุบันใช้สิทธิประกันสังคมในการเข้ารับการรักษาตัวที่โรงพยาบาลราชธานี และ 3) บุตรสาว อายุ 18 ปี พิการซ้ำซ้อน ช่วยเหลือตัวเองไม่ได้ ได้รับเบี้ยความพิการเดือนละ 800 บาท ทั้งนี้ ครอบครัวป้าแมวประสบปัญหาด้านค่าใช้จ่ายในการครองชีพ เนื่องจากป้าแมวเป็นผู้หารายได้หลักเพื่อเลี้ยงดูครอบครัวที่มีสามีป่วยติดเตียงและบุตรสาวพิการซ้ำซ้อน อีกทั้ง มีภาระหนี้สินค้างค่าเช่าบ้าน โดยเฉพาะถูกผู้รับเหมาโกงจากการจ้างทำเพิงร้านก๋วยเตี๋ยว ทำให้ไม่ได้เปิดร้านขายก๋วยเตี๋ยว
นางสาวแรมรุ้งกล่าวต่อไปว่า สำหรับแนวทางการให้ความช่วยเหลือป้าแมวนั้น กระทรวง พม. โดยสำนักงาน พมจ.พระนครศรีอยุธยา ได้มอบผ้าอ้อมสำเร็จรูปสำหรับผู้ป่วย เพื่อบรรเทาความเดือดร้อนในเบื้องต้น พร้อมทั้งดำเนินเรื่องเพื่อพิจารณาให้การช่วยเหลือเงินสงเคราะห์และฟื้นฟูสมรรถภาพคนพิการและประสานความร่วมมือกับหน่วยงานที่เกี่ยวข้องในพื้นที่ให้การดูแลครอบครัวคุณป้าแมวอย่างต่อเนื่องต่อไป นอกจากนี้ ได้ประสานภาคีเครือข่ายภาคเอกชน CSR ในพื้นที่ ได้แก่ กลุ่ม X Auto Car และกลุ่มเต็นท์รถยนต์มือสองอยุธยา มอบเงินสดให้แก่ครอบครัวคนพิการ จำนวน 5,000 บาท และเมื่อวันที่ 10 มกราคม 2565 นายอำเภออุทัย พร้อมด้วยคณะกิ่งกาชาด อำเภออุทัย และผู้นำชุมชน ได้มอบเครื่องอุปโภคบริโภคและผ้าอ้อมสำเร็จรูปอีกด้วย
นางสาวแรมรุ้งกล่าวเพิ่มเติมว่า หากประสบปัญหาความเดือดร้อนทางสังคมและได้รับผลกระทบจากโควิด - 19สามารถติดต่อขอความช่วยเหลือได้ที่ 1) ศูนย์ช่วยเหลือสังคม สายด่วน พม. โทร. 1300 บริการ 24 ชั่วโมง 2) สายด่วนคนพิการ โทร. 1479 บริการ 24 ชั่วโมง และ 3) สำนักงาน พมจ. ทั่วประเทศ และอาสาสมัครพัฒนาสังคมและความมั่นคงของมนุษย์ (อพม.) ในพื้นที่
วันพุธที่ 29 มิถุนายน 2565
กยศ. ขยายเวลามาตรการลดหย่อนหนี้ จนถึง 31 ธ.ค. 65
กยศ. ขยายระยะเวลามาตรการลดหย่อนหนี้ช่วยเหลือผู้กู้ยืมต่อเนื่องจนถึงวันที่ 31 ธ.ค.2565 โดยลดดอกเบี้ยเงินกู้ยืมเหลือ 0.01% ต่อปี ลดเงินต้น 5% ลดเบี้ยปรับ 80-100% ลดอัตราการคิดเบี้ยปรับเหลือ 0.5% ต่อปี เงื่อนไขเป็นไปตามที่กองทุนกำหนด
กองทุนเงินให้กู้ยืมเพื่อการศึกษา (กยศ.) ขยายระยะเวลามาตรการลดหย่อนหนี้ช่วยเหลือผู้กู้ยืมต่อเนื่องจนถึงวันที่ 31 ธันวาคม 2565 โดยลดดอกเบี้ยเงินกู้ยืมเหลือ 0.01% ต่อปี ลดเงินต้น 5% ลดเบี้ยปรับ 80-100% ลดอัตราการคิดเบี้ยปรับเหลือ 0.5% ต่อปี เงื่อนไขเป็นไปตามที่กองทุนกำหนด
นายชัยณรงค์ กัจฉปานันท์ ผู้จัดการกองทุนเงินให้กู้ยืมเพื่อการศึกษา (กยศ.) เปิดเผยว่า “ในช่วงสถานการณ์โรคติดเชื้อไวรัสโคโรนา 2019 (COVID-19) ที่ผ่านมา กองทุนได้มีมาตรการลดหย่อนหนี้เพื่อเป็นการบรรเทาความเดือดร้อนของผู้กู้ยืมที่อยู่ระหว่างการชำระหนี้ที่ได้รับผลกระทบทางเศรษฐกิจ โดยขณะนี้ คณะกรรมการกองทุนฯ ได้เห็นชอบขยายระยะเวลามาตรการลดหย่อนหนี้ดังกล่าว เพื่อเป็นการจูงใจให้ผู้กู้ยืมมาชำระเงินคืน จากเดิมสิ้นสุดวันที่ 30 มิถุนายน 2565 เป็นสิ้นสุดวันที่ 31 ธันวาคม 2565 รวมระยะเวลา 6 เดือน โดยมีเงื่อนไขมาตรการ ดังนี้
1. ลดดอกเบี้ยเงินกู้ยืมจากเดิม 1% ต่อปี เป็น 0.01% ต่อปี สำหรับผู้กู้ยืมเงินที่อยู่ระหว่างการชำระเงินคืนกองทุนและไม่เคยเป็นผู้ผิดนัดชำระหนี้
2. ลดเงินต้น 5% กรณีชำระหนี้ปิดบัญชี สำหรับผู้กู้ยืมเงินที่ไม่เคยเป็นผู้ผิดนัดชำระหนี้
3. ลดเบี้ยปรับ 100% สำหรับผู้กู้ยืมเงินทุกกลุ่มที่ชำระหนี้ปิดบัญชี ดังนี้
3.1 ผู้กู้ยืมเงินที่ยังไม่ถูกดำเนินคดี สามารถชำระได้ที่ธนาคารกรุงไทยและธนาคารอิสลามแห่งประเทศไทยทุกสาขา
3.2 ผู้กู้ยืมเงินที่ถูกดำเนินคดีแล้ว ต้องลงทะเบียนขอรับสิทธิและนัดหมายวันที่ประสงค์จะชำระหนี้ปิดบัญชีได้ที่ www.studentloan.or.th โดยผู้กู้ยืมเงินต้องชำระค่าทนายความและค่าฤชาธรรมเนียมศาลให้เสร็จสิ้นก่อนปิดบัญชี
4. ลดเบี้ยปรับ 80% สำหรับผู้กู้ยืมเงินที่ยังไม่ถูกดำเนินคดี เมื่อชำระหนี้ค้างทั้งหมดให้มีสถานะปกติ (ไม่ค้างชำระ)
5. ลดอัตราการคิดเบี้ยปรับเหลือ 0.5% ต่อปี สำหรับผู้กู้ยืมเงินที่ยังไม่ถูกดำเนินคดีและไม่สามารถชำระหนี้ได้ตามกำหนด
สำหรับผลการดำเนินงานที่ผ่านมา มีผู้ที่ได้รับสิทธิลดอัตราดอกเบี้ยเหลือ 0.01% จำนวน 6.4 แสนราย มีผู้ที่ใช้สิทธิมาตรการลดเงินต้น 5% จำนวน 26,001 ราย คิดเป็นส่วนลดเงินต้นกว่า 67 ล้านบาท มีผู้ที่ใช้สิทธิมาตรการลดเบี้ยปรับ 100% จำนวน 75,022 ราย คิดเป็นส่วนลดเงินเพิ่มกว่า 1,324 ล้านบาท มีผู้ที่ใช้สิทธิมาตรการลดเบี้ยปรับ 80% จำนวน 404,095 ราย คิดเป็นส่วนลดเงินเพิ่มกว่า 16 ล้านบาท และมีผู้ที่ได้รับสิทธิลดอัตราเบี้ยปรับเหลือ 0.5% จำนวน 1.2 ล้านราย (ข้อมูลระหว่างเดือนมกราคม 2564 – พฤษภาคม 2565) ทั้งนี้ ผู้กู้ยืมสามารถตรวจสอบสถานะและยอดชำระได้ที่แอปพลิเคชัน กยศ. Connect หรือสามารถดูรายละเอียดเพิ่มเติมได้ที่ www.studentloan.or.th หรือสอบถามเพิ่มเติมได้ที่ไลน์บัญชีทางการ กยศ. หรือโทร. 0 2016 4888” ผู้จัดการกองทุนฯ กล่าวในที่สุด
วันพฤหัสบดีที่ 29 กรกฎาคม 2564
เคาะ 4 แนวทาง 'โทรฟรี - ลดค่าเน็ต' สู้โควิด-19
....
คณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) เพิ่มมาตรการช่วยเหลือประชาชนและภาครัฐ ลดวิกฤตจากการระบาดของโรคโควิด-19 ระลอกใหม่ ที่ครอบคลุมทั้งค่าโทร ค่าอินเทอร์เน็ตสำหรับเรียนออนไลน์ และการติดต่อประสานงานหน่วยงานต่าง ๆ
.
1) สนับสนุนแพ็กเกจ Internet 79 บาท (ไม่รวมภาษีมูลค่าเพิ่ม) ระยะเวลาไม่เกิน 2 เดือน สำหรับนักเรียนทุกระดับชั้นในสังกัดกระทรวงศึกษาธิการที่เรียนออนไลน์ สำหรับภาคการศึกษาต้น ของปีการศึกษา 2564 ตั้งแต่วันที่ 15 ส.ค. - 15 ต.ค. 64 โดยให้กระทรวงศึกษาธิการจัดทำรายชื่อนักเรียนและเครือข่ายที่ใช้เรียน ทั้งจากการเรียนผ่านมือถือหรืออินเทอร์เน็ตบ้าน เพื่อรับการสนับสนุนค่าใช้จ่าย
.
2) เพิ่มเลขหมายให้ประชาชนโทรฟรี 8 เลขหมาย เพื่อติดต่อกับหน่วยงานภาครัฐ ได้แก่
1330 (สปสช.)
1323 (กรมสุขภาพจิต)
1422 (กรมควบคุมโรค)
1646 (ศูนย์บริการการแพทย์ฉุกเฉิน กทม.)
1668 (กรมการแพทย์)
1669 (สถาบันการแพทย์ฉุกเฉินแห่งชาติ)
1506 (สำนักงานประกันสังคม)
1138 (กรมการสื่อสารทหาร กองบัญชาการกองทัพไทย)
.
3) สนับสนุนการจัดให้มีอุปกรณ์สื่อสาร ระบบ WiFi เครื่องคอมพิวเตอร์ Tablet และโทรศัพท์เคลื่อนที่ เพื่อรองรับการดูแลผู้ติดเชื้อโควิดที่แยกกักตัวที่บ้าน และแยกกักตัวในชุมชน ที่ต้องมีการสื่อสารกับแพทย์กับผ่านระบบ Video Call หรือ Teleconference
.
4) สนับสนุนการส่งข้อความสั้น (SMS) กรณีหน่วยงานภาครัฐต้องแจ้งประชาชนในเรื่องเกี่ยวกับวัคซีน การรักษา และมาตรการป้องกันโควิด-19
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันพุธที่ 20 กรกฎาคม 2565
เห็นชอบจัดหายารักษาโควิด-19 พร้อมกรอบวงเงิน 3,995 ล้านบาท
วันอังคารที่ 19 กรกฎาคม 2565
ต่อจากนี้ไป ขอเชิญรับฟังไทยคู่ฟ้า ค่ะ
รัฐบาลเตรียมพร้อมด้านยาและเวชภัณฑ์เพื่อดูแลสุขภาพประชาชน โดยเห็นชอบโครงการจัดหายารักษาผู้ป่วยโควิด-19 พร้อมกรอบวงเงิน 3,995 ล้านบาท ระยะเวลาดำเนินการ 3 เดือน คือ ก.ค.-ก.ย.65 สำหรับจัดซื้อยาฟาวิพิราเวียร์ และโมลนูพิราเวียร์ เฉลี่ย 27 ล้านเม็ด/เดือน และ เรมเดซิเวียร์ 57,000 ขวด/เดือน รวมถึงเป็นค่ายาและเวชภัณฑ์ที่ใช้ในช่วงเดือน มี.ค.-มิ.ย. ที่ผ่านมา ได้แก่ ยาฟาวิพิราเวียร์ และโมลนูพิราเวียร์ จำนวน 165 ล้านเม็ด และค่าชุดตรวจ ATK จำนวน 1 ล้านชุดด้วย เพื่อให้มียาและเวชภัณฑ์เพียงพอในการดูแลผู้ติดเชื้อโควิด-19 อย่างต่อเนื่อง อย่างไรก็ตาม แพทย์จะพิจารณาให้ยาฟาวิพิราเวียร์แก่ผู้ป่วยเพียงบางรายตามความจำเป็น เนื่องจากเป็นยาที่มีข้อควรระวังและผลข้างเคียงค่อนข้างมากไม่จำเป็นในผูละือน คือ ก ผำเภอ เกครื่องนุ่งห่มไทย 410 ล้านดอลลาร์
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันจันทร์ที่ 28 มิถุนายน 2564
สปสช. เพิ่มสิทธิตรวจรักษาภาวะหลอดเลือดอุดตันหลังฉีดวัคซีนโควิด-19
วันศุกร์ที่ 18 มิถุนายน 2564
Your browser does not support the audio element.
ต่อจากนี้ไป ขอเชิญรับฟังไทยคู่ฟ้า ค่ะ
รัฐบาลเพิ่มสิทธิประโยชน์ในการตรวจรักษาภาวะเกล็ดเลือดต่ำที่มีอาการหลอดเลือดอุดตันร่วมด้วย หรือ ภาวะ VITT ที่อาจเกิดขึ้นหลังฉีดวัคซีนบางชนิด เช่น แอสตราเซนเนกา และจอห์นสันแอนด์จอห์นสัน เพราะถึงแม้จะมีโอกาสเกิดขึ้นน้อย แต่อาจสร้างความกังวลใจให้แก่ประชาชน โดยผู้ที่ได้รับวัคซีนไปแล้ว 4 – 30 วันแรก หากมีอาการปวดศีรษะ ปวดท้อง หรือปวดหลังรุนแรง ตามัว แขนขาชา เหนื่อยหอบ ปากเบี้ยว พูดไม่ชัด หายใจลำบากหรือติดขัด หรือเจ็บแน่นหน้าอก ซึ่งเป็นอาการบ่งชี้ว่าอาจมีหลอดเลือดอุดตัน ให้รีบเข้ารับการตรวจรักษาทันที โดยสำนักงานหลักประกันสุขภาพแห่งชาติจะสนับสนุนค่าใช้จ่ายให้ตามหลักเกณฑ์ที่กำหนด
“รวมไทยสร้างชาติ” กับสำนักโฆษก สำนักเลขาธิการนายกรัฐมนตรี
วันพุธที่ 13 เมษายน 2565
นายกฯ ส่งความระลึกถึงและความปรารถนาดีมายังผู้สูงอายุทุกคน-ประชาชนชาวไทยทุกครอบครัว เนื่องในวันผู้สูงอายุแห่งชาติและวันแห่งครอบครัว ปี 2565
นายกฯ ส่งความระลึกถึงและความปรารถนาดีมายังผู้สูงอายุทุกคน-ประชาชนชาวไทยทุกครอบครัว เนื่องในวันผู้สูงอายุแห่งชาติและวันแห่งครอบครัว ปี 2565  ให้มีความอบอุ่น เข้มแข็ง รักใคร่กลมเกลียวกัน ช่วยกันดูแลสุขภาพ ปฏิบัติตามคำแนะนำของ สธ.อย่างเคร่งครัด
วันนี้ (13 เมษายน 2565) นายธนกร วังบุญคงชนะ โฆษกประจำสำนักนายกรัฐมนตรี เผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม มอบสารเนื่องในโอกาส “วันผู้สูงอายุแห่งชาติ 13 เมษายน” และ “วันแห่งครอบครัว 14 เมษายน” ประจำปี 2565 ส่งความระลึกถึงและความปรารถนาดีมายังผู้สูงอายุทุกคน และพี่น้องประชาชนชาวไทยทุกครอบครัว ให้มีความอบอุ่น เข้มแข็ง รักใคร่กลมเกลียวกัน
นายกรัฐมนตรีกล่าวว่า “วันผู้สูงอายุแห่งชาติ” และ “วันแห่งครอบครัว” ถือเป็นวันสำคัญที่สร้างความตระหนักรู้ให้แก่ประชาชนและสังคมได้เห็นถึงความสำคัญของผู้สูงอายุ ในฐานะผู้เป็นเสาหลัก ผู้ทรงภูมิปัญญาและประสบการณ์ในการดำเนินชีวิต ซึ่งเปรียบเสมือนศูนย์รวมจิตใจของสมาชิกในครอบครัว เพื่อเป็นการสร้างความสัมพันธ์ที่ดีระหว่างสมาชิกในครอบครัวแสดงให้เห็นถึงความนอบน้อม อันเป็นขนบธรรมเนียมที่ดีงามของไทย
พร้อมกันนี้ นายกรัฐมนตรีกล่าวถึงสถานการณ์การแพร่ระบาดของโรคติดเชื้อไวรัสโคโรนา 2019 โดยนายกฯ แสดงความห่วงใยมายังผู้สูงอายุทุกคน และขอให้ทุกครอบครัวช่วยกันดูแลสุขภาพซึ่งกันและกัน โดยปฏิบัติตามคำแนะนำของกระทรวงสาธารณสุขอย่างเคร่งครัด เพื่อให้พี่น้องประชาชนสามารถดำเนินชีวิตร่วมกับครอบครัวได้อย่างเป็นปกติสุขต่อไป และนายกรัฐมนตรียังได้กล่าวอาราธนาคุณพระศรีรัตนตรัยและสิ่งศักดิ์สิทธิ์ทั้งหลาย ตลอดจนความรัก ความห่วงใยกันในครอบครัว จงเป็นพลังให้ทุกคนประสบแต่ความสุข มีสุขภาพกาย สุขภาพใจที่สมบูรณ์แข็งแรง และสัมฤทธิ์ผลในสิ่งที่พึงปรารถนาโดยทั่วกัน
วันศุกร์ที่ 3 มิถุนายน 2565
"อนุชา" ย้ำ การจำหน่ายสลากฯ ผ่านแพลตฟอร์ม สลากทุกใบเป็นของตัวแทนจำหน่ายรายย่อย
"อนุชา" ย้ำ การจำหน่ายสลากฯ ผ่านแพลตฟอร์ม สลากทุกใบเป็นของตัวแทนจำหน่ายรายย่อย ยืนยันไม่ได้มอมเมา แต่สร้างโอกาสให้ซื้อสลากได้ในราคา 80 สนับสนุนผู้ขายรายย่อย
วันนี้ 3 มิ.ย.65 นายอนุชา นาคาศัย รัฐมนตรีประจำสำนักนายกรัฐมนตรี เปิดเผยปิดว่าแรกของการจำหน่ายสลากดิจิทัลผ่านแอป"เป๋าตัง" ผู้สลากกินแบ่งรัฐบาลให้การตอบรับเป็นอย่างดี สร้างความพึงพอใจต่อผู้ซื้อและผู้ขายเป็นอย่างมาก โดยยอดจำหน่ายสลากฯ ผ่านแอป "เป๋าตัง" วันแรกสามารถจำหน่ายได้ จำนวน 2,460,723 ใบ จำนวนผู้ซื้อสลาก 612,141 คน
นายอนุชาฯ ระบุการจำหน่ายสลากฯ ผ่านแพลตฟอร์มหรือสลากดิจิทัลนั้น สลากทุกใบเป็นของตัวแทนจำหน่ายรายย่อย สำนักงานสลากฯ เป็นแต่เพียงสนับสนุน จัดหาช่องทางการจำหน่ายในราคา 80 บาท ซึ่งทำให้ได้ประโยชน์ทั้งผู้ซื้อ และส่งเสริมตัวแทนรายย่อยผู้ขาย ให้สามารถวางขายในแพลตฟอร์ม ซึ่งมีผู้เข้ามาซื้อเป็นจำนวนมาก ไม่ต้องเสียเวลาและเสียค่าใช้จ่ายในการเดินทางเร่ขาย พร้อมยืนยันว่า ไม่ได้เป็นการมอมเมา เพราะปัจจุบัน ประชาชนที่ซื้อสลากตามแผงจำหน่ายก็สามารถซื้อได้แบบไม่จำกัดจำนวนอยู่แล้ว และขอย้ำว่าสลากทุกใบเป็นของตัวแทนรายย่อย ดังนั้น การจำหน่ายสลากดิจิทัล นอกจากประชาชนผู้ซื้อจะสามารถซื้อสลากได้ในราคาที่กำหนด คือ 80 บาทแล้ว ยังเป็นการช่วยส่งเสริมอาชีพ ส่งเสริมรายได้ให้กับพ่อแม่พี่น้องที่เป็นตัวแทนรายย่อยอีกด้วย
นายอนุชาฯ ให้ประชาชนมั่นใจว่า คนขายไม่สามารถนำสลากที่มีคนซื้อไปแล้ว มาขายซ้ำได้เพราะสลากที่มีคนซื้อไปแล้ว จะหายไปจากแผงของร้านนั้นทันที และจะมาอยู่ในระบบของคนซื้อ ร้านไม่สามารถนำมาขายซ้ำได้แน่นอน นอกจากนี้เพื่อความมั่นใจของผู้ซื้อสามารถใช้คำสั่งนี้สแกนสลากเก็บไว้ในแอปได้ เพื่อป้องกันการสูญหาย ทั้งนี้ เมื่อถูกรางวัล แอปฯ จะแจ้งเตือน ให้เลือกว่าจะให้โอนเงินรางวัลเข้าบัญชีกรุงไทยที่เราผูกไว้ หรือจะไปขอรับเองที่สำนักงานสลากก็ได้ กรณีต้องการสลากคืนไม่ว่าจะถูกรางวัลหรือไม่ถูกรางวัล ก็มีสิทธิ์ไปยื่นคำร้องขอรับสลากตัวจริงได้ ด้วยการนำหลักฐานการซื้อขายทางแอปฯ ไปแสดงต่อสำนักงานสลากฯ
-----------------------------------
วันจันทร์ที่ 18 กรกฎาคม 2565
นายกฯ มั่นใจ รัฐบาลสามารถชี้แจงตอบคำถาม ในการอภิปรายไม่ไว้วางใจได้ทุกประเด็น
นายกฯ มั่นใจ รัฐบาลสามารถชี้แจงตอบคำถาม ในการอภิปรายไม่ไว้วางใจได้ทุกประเด็น
วันนี้ (18 กรกฎาคม 2565) เวลา 11.20 น. ณ ทางเชื่อมตึกสันติไมตรีและตึกไทยคู่ฟ้า ทำเนียบรัฐบาล พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวภายหลังการประชุมคณะรัฐมนตรี (ครม.) ว่า ที่ประชุม ครม. ได้หารือเกี่ยวกับการแก้ไขปัญหาและอุปสรรคในการดำเนินงานโครงการต่าง ๆ โดยมีเรื่องที่สำคัญคือ การอนุมัติงบเงินกู้ที่เหลืออยู่เกี่ยวกับด้านสาธารณสุข ซึ่งมีวงเงินเหลืออยู่ไม่มากนัก จำเป็นต้องรักษาไว้และใช้ให้เกิดประโยชน์สูงสุดภายในช่วงเดือนกรกฎาคมถึงเดือนธันวาคมนี้ ในส่วนของงบกลางนั้นสำหรับเตรียมการรับมือสถานการณ์อุทกภัย และเรื่องอื่น ๆ ที่มีความสำคัญในการบริหารราชการแผ่นดิน ซึ่งขณะนี้เป็นช่วงท้ายของปีงบประมาณ รัฐบาลจำเป็นต้องใช้จ่ายด้วยความระมัดระวังอย่างที่สุด
นายกรัฐมนตรีกล่าวถึงการอภิปรายไม่ไว้วางใจว่า มีการพูดคุยหารือกับหัวหน้าพรรค เลขาธิการพรรค พรรคร่วมรัฐบาล และคณะรัฐมนตรี โดยขอให้ทุกคนเตรียมข้อมูลต่าง ๆ ให้มีความชัดเจน เพื่อชี้แจงในการอภิปรายไม่ไว้วางใจครั้งนี้ เชื่อมั่นว่าทุกคนสามารถชี้แจงตอบคำถามได้ในทุกประเด็น ซึ่งในการชี้แจงนั้นนายกรัฐมนตรีจะพูดในสิ่งที่เป็นประโยชน์ เป็นข้อเท็จจริง พูดในเรื่องที่ไม่มีความเสียหายต่อการบริหารราชการแผ่นดิน หรือความเสียหายต่อประเทศชาติ เพื่อไม่ให้มีผลในเรื่องความสัมพันธ์ต่างประเทศด้วย ต้องระมัดระวังอย่างที่สุดในการอภิปรายในครั้งนี้ เพราะสถานการณ์บ้านเมืองยังอยู่ในสถานการณ์ที่ไม่ปกติ ยังอยู่ในท่ามกลางสถานการณ์โลกในปัจจุบัน ขอให้ดูสถานการณ์ต่างประเทศด้วย ทั้งในอาเซียนและภูมิภาคอื่น ๆ ในโลกปัจจุบันที่ทุกคนมีปัญหาหมด แม้กระทั่งในการประชุมกลุ่มใหญ่ต่าง ๆ ก็มีปัญหาหมด ในฐานะที่เป็นส่วนหนึ่งในประชาคมโลกก็ต้องนำมาพิจารณาด้วยว่าอะไรควรทำหรือไม่ควรทำ อะไรทำได้หรือทำไม่ได้ ซึ่งทุกอย่างเป็นไปตามกฎหมายของประเทศ รวมทั้งกฎหมายระหว่างประเทศ โดยนายกรัฐมนตรีพยายามแก้ปัญหาทุกเรื่องให้มากที่สุดและทำให้ดีที่สุด ยืนยันว่าการดำเนินงานที่ผ่านมาของรัฐบาลเป็นไปเพื่อประชาชนทั้งสิ้น
...............................
วันศุกร์ที่ 2 กรกฎาคม 2564
สมาพันธ์เอสเอ็มอีไทย เข้าขอบคุณ รมว.สุชาติ ยื่นมือช่วยธุรกิจฟื้นตัวจากโควิด
สมาพันธ์เอสเอ็มอีไทย ขอบคุณและให้กำลังใจรัฐมนตรีว่าการกระทรวงแรงงาน ยื่นมือช่วยธุรกิจฟื้นตัวจากโควิด
เมื่อวันที่ 2 กรกฎาคม 2564 นายสุชาติ ชมกลิ่น รัฐมนตรีว่าการกระทรวงแรงงาน ให้การต้อนรับ นายแสงชัย ธีรกุลวาณิช ประธานสมาพันธ์เอสเอ็มอีไทย และคณะ ในโอกาสเข้าพบเพื่อขอบคุณและให้กำลังใจ รมว.แรงงาน รวมทั้งหารือมาตรการช่วยเหลือ SME ที่ได้รับผลกระทบจากโควิด-19 รับทราบนโยบายและแนวทางการดำเนินงานของกระทรวงแรงงาน เพื่อนำเสนอข้อมูลสำหรับแก้ไขปัญหาความเดือดร้อนของผู้ประกอบการวิสาหกิจขนาดกลางและขนาดย่อม อันจะเป็นแนวทางในการสร้างความร่วมมือเพื่อขับเคลื่อนแนวทางแก้ปัญหาไปด้วยกัน โดยมี นางธิวัลรัตน์ อังกินันทน์ ที่ปรึกษารัฐมนตรีว่าการกระทรวงแรงงาน นายสุเทพ ชิตยวงษ์ เลขานุการรัฐมนตรีว่าการกระทรวงแรงงาน พล.ต.ต.นันทชาติ ศุภมงคล ประจำสำนักเลขาธิการนายกรัฐมนตรี ปฏิบัติหน้าที่กระทรวงแรงงาน นางเธียรรัตน์ นะวะมะวัฒน์ โฆษกกระทรวงแรงงาน (ฝ่ายการเมือง) พร้อมด้วยผู้บริหารระดับสูงกระทรวงแรงงาน เข้าร่วมในครั้งนี้ด้วย ณ ห้องจัตุมงคล ชั้น 6 อาคารกระทรวงแรงงาน
นายสุชาติ กล่าวว่า ท่านนายกรัฐมนตรี พล.อ.ประยุทธ์ จันทร์โอชา ได้มีความห่วงใยผู้ประกอบการ SME จากผลกระทบโควิด -19 จึงได้ออกมาตรการต่าง ๆ เพื่อช่วยเหลือและพยุงธุรกิจ SME ให้สามารถดำเนินต่อไปได้ เพื่อให้สอดรับกับมาตรการเปิดประเทศภายใน 120 วัน ทำให้ภาคธุรกิจฟื้นตัวกลับมาโดยเร็ว เช่นเดียวกับกระทรวงแรงงาน ที่ได้มีมาตรการเยียวยาลูกจ้างจากผลกระทบโควิด-19 ทั้งการตรวจโควิด-19 เชิงรุกเพื่อนำผู้ที่ติดเชื้อเข้าสู่การรักษา การฉีดวัคซีนผู้ประกันตนมาตรา 33 การดูแลช่วยเหลือลูกจ้างจากการปิดแคมป์คนงานจากเหตุสุดวิสัยโดยจ่ายค่าจ้าง 50 เปอร์เซ็นต์เป็นเวลา 1 เดือนในพื้นที่ 6 จังหวัดสีแดงเข้มตามประกาศ ศบค. ส่งเสริมการจ้างงาน และ Up skill/Re skill แรงงานให้มีทักษะที่สูงขึ้นตามความต้องการของผู้ประกอบการ เป็นต้น
“จากข้อมูลของสำนักงานประกันสังคม ในปัจจุบัน พบว่า มีธุรกิจเอสเอ็มอีจำนวน 439,000 ราย มีลูกจ้างเกือบ 10 ล้านคน ซึ่งเป็นกำลังแรงงานส่วนใหญ่ของประเทศ และธุรกิจเอสเอ็มอีจะสร้างรายได้และขับเคลื่อนเศรษฐกิจให้ประเทศเป็นจำนวนมาก ซึ่งการหารือระหว่างภาครัฐและเอกชนในวันนี้เป็นการสนับสนุนความร่วมมือเพื่อให้ผู้ประกอบการรายย่อยและธุรกิจเดินหน้าต่อไปได้” นายสุชาติ กล่าวในท้ายสุด
วันพฤหัสบดีที่ 27 มกราคม 2565
“สาธิต” ติดตามสถานการณ์น้ำมันดิบรั่วไหลในทะเล จ.ระยอง กำชับทีม สธ.เฝ้าระวังผลกระทบสุขภาพประชาชน
รัฐมนตรีช่วยว่าการกระทรวงสาธารณสุข ลงพื้นที่ติดตามสถานการณ์น้ำมันดิบรั่วไหลในทะเล จ.ระยอง ยืนยันไม่ส่งผลกระทบต่อแหล่งท่องเที่ยว ได้กำชับหน่วยงานสาธารณสุขติดตามใกล้ชิด เฝ้าระวังผลกระทบสุขภาพ รวมถึงผลกระทบที่อาจเกิดกับห่วงโซ่อาหาร
รัฐมนตรีช่วยว่าการกระทรวงสาธารณสุข ลงพื้นที่ติดตามสถานการณ์น้ำมันดิบรั่วไหลในทะเล จ.ระยอง ยืนยันไม่ส่งผลกระทบต่อแหล่งท่องเที่ยว ได้กำชับหน่วยงานสาธารณสุขติดตามใกล้ชิด เฝ้าระวังผลกระทบสุขภาพ รวมถึงผลกระทบที่อาจเกิดกับห่วงโซ่อาหาร พร้อมสื่อสารความเสี่ยงแก่ประชาชนแนะเลี่ยงสัมผัสคราบน้ำมัน หากมีอาการผิดปกติ ให้รีบพบแพทย์
วันนี้ (27 มกราคม 2565) ดร.สาธิต ปิตุเตชะ รัฐมนตรีช่วยว่าการกระทรวงสาธารณสุข พร้อมด้วยนายสุริยะ จึงรุ่งเรืองกิจ รัฐมนตรีว่าการกระทรวงอุตสาหกรรม แถลงข่าวและลงพื้นที่ติดตามเหตุการณ์น้ำมันดิบรั่วไหลกลางทะเลบริเวณมาบตาพุด จังหวัดระยอง โดย ดร.สาธิตให้สัมภาษณ์ว่า นายกรัฐมนตรีมีความเป็นห่วงสั่งการให้ตนและรัฐมนตรีว่าการกระทรวงอุตสาหกรรม ติดตามสถานการณ์อย่างใกล้ชิด จากการบินสำรวจจุดเกิดเหตุและจากการรับฟังรายงานในที่ประชุม ขณะนี้สามารถควบคุมการรั่วไหลได้แล้ว ทีมเก็บกู้คราบน้ำมันกำลังขจัดคราบที่เหลืออีกประมาณ 5 พันลิตร คาดว่าจะแล้วเสร็จภายในวันนี้ ทั้งนี้จะมีการจัดตั้งคณะกรรมการประกอบด้วย กรมเจ้าท่า กระทรวงคมนาคม กระทรวงทรัพยากรธรรมชาติและสิ่งแวดล้อม กระทรวงอุตสาหกรรม และกระทรวงสาธารณสุข ติดตามสถานการณ์ในทุกมิติ ทั้งการสอบสวนหาข้อเท็จจริง แนวทางแก้ไขในอนาคต และผลกระทบที่จะเกิดในระยะยาว เช่น สิ่งแวดล้อม และสุขภาพ เป็นต้น
ในส่วนของกระทรวงสาธารณสุขได้กำชับหน่วยงานสาธารณสุขในพื้นที่และสถานบริการทุกแห่งติดตามสถานการณ์อย่างใกล้ชิด เตรียมความพร้อมทั้งวัสดุ อุปกรณ์ ยา และเวชภัณฑ์ พร้อมจัดทีมเฝ้าระวังสอบสวนเคลื่อนที่เร็วสารเคมี (SRRT-C) อำเภอเมืองระยอง และโรงพยาบาลเฉลิมพระเกียรติสมเด็จพระเทพรัตนราชสุดาฯ สยามบรมราชกุมารีระยอง เฝ้าระวังผลกระทบสุขภาพประชาชน และออกปฏิบัติการเชิงรุกเฝ้าระวังสอบสวนผู้สัมผัส พร้อมออกหน่วยตรวจสุขภาพทั่วไปและตรวจติดตามความเสี่ยงให้กับทีมเก็บกู้คราบน้ำมัน รวมถึงเฝ้าระวังผลกระทบต่อสิ่งแวดล้อม และผลกระทบที่อาจเกิดกับระบบห่วงโซ่อาหาร พร้อมทั้งสื่อสารความเสี่ยงแก่ประชาชน
“จากการติดตามสถานการณ์วันนี้ขอให้มั่นใจว่าจะไม่มีผลกระทบต่อพื้นที่ที่เป็นแหล่งท่องเที่ยว อาทิ หาดแม่รำพึงและเกาะเสม็ด สำหรับประชาชนแนะนำให้หลีกเลี่ยงการสัมผัสคราบน้ำมัน และหากมีอาการผิดปกติ เช่น หายใจขัด แน่นหน้าอก หายใจหอบ วิงเวียนศีรษะ ระคายเคืองตา แสบตา คลื่นไส้อาเจียน ขอให้รีบพบแพทย์ที่โรงพยาบาลใกล้บ้าน” ดร.สาธิต กล่าว
********************** 27 มกราคม 2565
วันศุกร์ที่ 6 พฤษภาคม 2565
พลเอก สนิธชนก  สังขจันทร์ รองปลัดกระทรวงกลาโหม เป็นผู้แทนปลัดกระทรวงกลาโหม เป็นประธานในพิธีมอบชุดนาค และปลงผมนาค
ในโครงการบรรพชาอุปสมบทและปฏิบัติธรรมเฉลิมพระเกียรติถวายเป็นพระกุศล แด่พระเจ้าวรวงศ์เธอ พระองค์เจ้าอทิตยาทรกิติคุณ ในโอกาสทรงเจริญพระชันษา
ณ ศาลาปฏิบัติธรรมสมเด็จพระพุทธชินวงศ์สภา ชั้น 2 วัดพิชยญาติการาม วรวิหาร เขตคลองสาน กรุงเทพฯ เพื่อแสดงออกถึงความจงรักภักดี ด้วยการบำเพ็ญความดีและปฏิบัติธรรมถวายเป็นพระกุศล เพื่อน้อมรำลึกถึงพระมหากรุณาธิคุณต่อสถาบันพระมหากษัตริย์
#สำนักงานปลัดกระทรวงกลาโหม #กองบัญชาการกองทัพไทย #กองทัพบก #กองทัพเรือ #กองทัพอากาศ #สำนักงานตำรวจแห่งชาติ
วันพฤหัสบดีที่ 9 กันยายน 2564
“อนุทิน” เผยเตรียมหารือ ศบค.ชุดใหญ่ ฉีดไฟเซอร์ให้เด็กอายุ 12 ปีขึ้นไป
รองนายกรัฐมนตรีและรัฐมนตรีว่าการกระทรวงสาธารณสุข เผยเตรียมหารือ ศบค.ชุดใหญ่ เพื่อฉีดวัคซีนไฟเซอร์ให้เด็กอายุ 12 ปีขึ้นไป เบื้องต้นแพทย์เป็นผู้พิจารณาหลักเกณฑ์การฉีด พร้อมเร่งฉีดวัคซีนในกลุ่ม 608 เพื่อลดความรุนแรงและเสียชีวิต
รองนายกรัฐมนตรีและรัฐมนตรีว่าการกระทรวงสาธารณสุข เผยเตรียมหารือ ศบค.ชุดใหญ่ เพื่อฉีดวัคซีนไฟเซอร์ให้เด็กอายุ 12 ปีขึ้นไป เบื้องต้นแพทย์เป็นผู้พิจารณาหลักเกณฑ์การฉีด พร้อมเร่งฉีดวัคซีนในกลุ่ม 608 เพื่อลดความรุนแรงและเสียชีวิต
วันนี้ (9 กันยายน 2564) ที่สำนักงานปลัดกระทรวงสาธารณสุข กระทรวงสาธารณสุข จ.นนทบุรี นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข ให้สัมภาษณ์ว่า ภายหลังรัฐบาลมีมาตรการเปิดกิจกรรม/กิจการ เพื่อขับเคลื่อนเศรษฐกิจ กระทรวงสาธารณสุขยังคงเข้มในการติดตามผู้สัมผัสเสี่ยงสูงเฝ้าระวังอย่างใกล้ชิด ดูแลผู้ป่วยทั้งในโรงพยาบาล สถานที่กักตัวทั้งที่บ้านและชุมชน (HI/CI) และเร่งฉีดวัคซีนโดยเฉพาะในกลุ่มเสี่ยงเพิ่มขึ้นเนื่องจากสถานการณ์ในประเทศไทยขณะนี้แนวโน้มผู้ติดเชื้อลดลง แต่จำนวนผู้เสียชีวิตยังสูง โดยเฉพาะกลุ่ม 608 พบอัตราการเสียชีวิตถึงร้อยละ 70-80จึงได้สั่งการให้กรมควบคุมโรคเร่งกระจายวัคซีนในต่างจังหวัด พร้อมกำชับคณะกรรมการโรคติดต่อจังหวัดเน้นฉีดวัคซีนให้กลุ่ม 608 ก่อน
เพื่อลดอัตราการป่วยหนักและเสียชีวิต ส่วนในเขตกทม. ได้ฉีดกลุ่ม 608 เกือบครบ 100% แล้ว
“ขณะนี้วัคซีนมีเข้ามาอย่างต่อเนื่อง ได้มอบนโยบายให้ผู้บริหารสาธารณสุข หาวิธีกระจายวัคซีนครอบคลุมทั่วประเทศ ให้มีการเร่งฉีดอย่างเต็มที่” นายอนุทินกล่าว
นายอนุทิน กล่าวต่อว่า สำหรับการประชุม ศบค.ชุดใหญ่ในวันพรุ่งนี้ กระทรวงสาธารณสุขได้เตรียมเสนอการฉีดวัคซีนไฟเซอร์ในเด็กอายุ 12 ปีขึ้นไป ตามวัตถุประสงค์ในการฉีดเพื่อเป็นการป้องกัน ควบคุมโรคและสร้างภูมิคุ้มกัน ให้สามารถเปิดเรียนได้ตามปกติอย่างปลอดภัย โดยหลักเกณฑ์และเงื่อนไขให้คณะแพทย์เป็นผู้พิจารณา นอกจากนี้ ได้เตรียมหารือฉีดวัคซีนแอสตร้าเซนเนก้าเข็ม 3 ให้กับกลุ่มที่ต้องทำงานสัมผัสกับชาวต่างชาติ/นักท่องเที่ยวที่เข้ามาในประเทศไทย ในโครงการ “ภูเก็ตแซนด์บอกซ์” และเพื่อใช้เป็นเข็มกระตุ้นสำหรับผู้ที่ได้รับซิโนแวคครบ 2 เข็ม คาดจะเริ่มฉีดต้นเดือนตุลาคมนี้ เนื่องจากจะมีวัคซีนเพียงพอ พร้อมยืนยันปลายปีนี้มีวัคซีนเพียงพอสำหรับทุกคน
ส่วนเรื่องการยกเลิก พรก.ฉุกเฉิน นายอนุทินกล่าวว่ายังไม่ทราบเรื่อง และยังไม่มีการหารือในเรื่องนี้ อย่างไรก็ตามกระทรวงสาธารณสุขยังคงทำหน้าที่เฝ้าระวัง ป้องกัน และรักษาผู้ป่วย
************************************** 9 กันยายน 2564
วันอาทิตย์ที่ 28 สิงหาคม 2565
โครงการรถไฟความเร็วสูงไทย-จีน เดินหน้าต่อเนื่อง การก่อสร้างระยะที่1 (กรุงเทพฯ-นครราชสีมา) คืบหน้าตามแผน
โครงการรถไฟความเร็วสูงไทย-จีน เดินหน้าต่อเนื่อง การก่อสร้างระยะที่1 (กรุงเทพฯ-นครราชสีมา) คืบหน้าตามแผน ด้าน พรฎ.เวนคืนที่ดินอำนวยความสะดวกเจ้าหน้าที่เข้าจัดเตรียมพื้นที่มีผลบังคับตั้งแต่ 27 ส.ค. 65
วันที่ 28 สิงหาคม 2565 น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า ตามที่รัฐบาลมีโครงการความร่วมมือกับรัฐบาลสาธารณรัฐประชาชนจีน ในการพัฒนาระบบรถไฟความเร็วสูงเพื่อเชื่อมโยงภูมิภาค ช่วงกรุงเทพฯ – หนองคาย และการเชื่อมโยงทางรถไฟระหว่างไทย สปป.ลาว และจีน ขณะนี้อยู่ระหว่างการก่อสร้างงานโยธาของโครงการระยะที่1 ช่วงกรุงเทพฯ -นครราชสีมา ระยะทาง 250.77 กม. กระทรวงคมนาคมได้รายงานถึงความคืบหน้าว่าโครงการดำเนินการไปตามแผนงาน
สำหรับการเตรียมพื้นที่ก่อสร้างนั้น เมื่อวันที่ 26 ส.ค. 2565 ราชกิจจานุเบกษาได้ประกาศพระราชกฤษฎีกากำหนดเขตที่ดินที่จะเวนคืน เพื่อเนินการก่อสร้างตามโครงการฯ ระยะที่ 1 ช่วงกรุงเทพฯ – นครราชสีมา โดยมีผลบังคับตั้งแต่วันที่ 27 ส.ค. 2565 เป็นต้นไป มีกำหนดระยะเวลา 4 ปี โดยมีสาระสำคัญให้เจ้าหน้าที่เริ่มต้นเข้าสำรวจที่ดินและอสังหาริมทรัพย์ที่อยู่ภายในแนวเขตที่ดินที่จะเวนคืน ให้การรถไฟแห่งประเทศไทยเป็นเจ้าหน้าที่ในการเวนคืน และให้รัฐมนตรีว่าการกระทรวงคมนาคมรักษาการตามพระราชกฤษฎีกา เป็นกฎหมายอีกหนึ่งฉบับที่แสดงความมุ่งมั่นของรัฐบาลในการขับเคลื่อนความต่อเนื่องของโครงการ
น.ส.ไตรศุลี กล่าวว่า โครงการรถไฟความเร็วสูงไทย-จีน ระยะที่1 ช่วงกรุงเทพฯ-นครราชสีมา ประกอบด้วย 15 สัญญา แยกเป็นงานโยธา 14 สัญญา และงานระบบ 1 สัญญา ตลอดเส้นทางมีทั้งหมด 6 สถานี ได้แก่ สถานีกลางบางซื่อ ดอนเมือง อยุธยา สระบุรี ปากช่อง และนครราชสีมา ระยะทางรวม 250.77 กม. เป็นทางยกระดับ 188.68 กม. คันทางระดับดิน 54.99 กม. และอุโมงค์ บริเวณมวกเหล็กและลำตะคอง 8 กม. มีกำหนดก่อสร้างแล้วเสร็จ ปี 2569
สำหรับความคืบหน้าของงานโยธา 14 สัญญานั้น ดำเนินการก่อสร้างแล้วเสร็จ 1 สัญญา ได้แก่ ช่วงกลางดง-ปางอโศก ระยะทาง 3.5 กม. อยู่ระหว่างการก่อสร้าง 9 สัญญา ได้แก่ ช่วงสีคิ้ว-กุดจิก ระยะทาง 11 กม., งานอุโมงค์มวกเหล็กและลำตะคอง ระยะทาง 12.23 กม., ช่วงบันไดม้า-ลำตะคอง ระยะทาง 26.10 กม., ช่วงลำตะคอง-สีคิ้วและช่วงกุดจิก-โคกกรวด ระยะทาง 37.45 กม., ช่วงโคกกรวด-นครราชสีมา ระยะทาง 12.38 กม., ช่วงดอนเมือง-นวนคร ระยะทาง 21.80 กม., ช่วงนวนคร-บ้านโพ ระยะทาง 23 กม. ช่วงพระแก้ว-สระบุรี ระยะทาง 31.60 กม. และช่วงสระบุรี-แก่งคอย ระยะทาง 12.99 กม.
นอกจากนี้ อยู่ระหว่างเตรียมก่อสร้าง 1 สัญญา ได้แก่ ศูนย์ซ่อมบำรุงเชียงรากน้อย ยังไม่ลงนาม 3 สัญญา ได้แก่ งานโยธาช่วงแก่งคอย-กลางดงและปางอโศก-บันไดม้า ระยะทาง 30.21 กม., ช่วงบางซื่อ-ดอนเมือง ระยะทาง 15.21 กม. และช่วงบ้านโพ-พระแก้ว ระยะทาง 13.30 กม.
ขณะที่โครงการฯ ระยะที่2 ช่วงนครราชสีมา - หนองคาย ระยะทางรวม 357 กม. ได้ออกแบบงานโยธาแล้วเสร็จแล้ว อยู่ระหว่างการพิจารณารายงานผลกระทบต่อสิ่งแวดล้อม(EIA) ส่วนการเชื่อมโยงทางรถไฟระหว่างไทย-สปป.ลาว-จีน ด้วยสะพานข้ามแม่น้ำโขงที่จังหวัดหนองคาย กรมทางหลวง กระทรวงคมนาคม ได้มีการประสานความร่วมมือในรายละเอียดกับทาง สปป.ลาวโดยต่อเนื่อง ซึ่งในช่วงเดือนต.ค.นี้ นายอนุทิน ชาญวีรกูล รองนายกรัฐมนตรีและรมว.สาธารณสุข มีกำหนดจะนำคณะทีมไทยแลนด์ไปเยือน สปป.ลาว พร้อมกับหารือความคืบหน้าโครงการร่วมกัน
วันพฤหัสบดีที่ 9 ธันวาคม 2564
“อนุทิน” เผยระบบหลักประกันสุขภาพของไทย ช่วยให้ทุกคนได้เข้าถึงบริการสุขภาพ โดยเฉพาะช่วงโควิด 19
รองนายกรัฐมนตรีและรัฐมนตรีว่าการกระทรวงสาธารณสุข เปิดงานวันหลักประกันสุขภาพสากล เผยระดับโลกชื่นชมความสำเร็จของประเทศไทย ซึ่งเป็นเครื่องพิสูจน์ว่าระบบหลักประกันสุขภาพเกิดขึ้นได้แม้มีงบประมาณปานกลาง
รองนายกรัฐมนตรีและรัฐมนตรีว่าการกระทรวงสาธารณสุข เปิดงานวันหลักประกันสุขภาพสากล เผยระดับโลกชื่นชมความสำเร็จของประเทศไทย ซึ่งเป็นเครื่องพิสูจน์ว่าระบบหลักประกันสุขภาพเกิดขึ้นได้แม้มีงบประมาณปานกลาง ช่วยลดความเหลื่อมล้ำการเข้าถึงบริการสุขภาพได้ โดยเฉพาะช่วงโควิด 19 ประเทศไทยให้การตรวจหาเชื้อ รักษาพยาบาล และฉีดวัคซีน ทั้งคนไทยและต่างชาติ ตามหลักการ “ไม่มีใครปลอดภัย จนกว่าทุกคนจะปลอดภัย”
วันนี้ (9 ธันวาคม 2564) ที่กระทรวงการต่างประเทศ นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข พร้อมด้วย นายดอน ปรมัตถ์วินัย รองนายกรัฐมนตรีและรัฐมนตรีว่าการกระทรวงการต่างประเทศ เปิดงานวันหลักประกันสุขภาพถ้วนหน้าสากล 2021 : ไม่ทิ้งใครไว้ข้างหลัง ลงทุนในระบบสุขภาพ เพื่อสุขภาพที่ดีของทุกคน จัดโดยกระทรวงการต่างประเทศ กระทรวงสาธารณสุข และสำนักงานหลักประกันสุขภาพแห่งชาติ เพื่อแบ่งปันประสบการณ์การดำเนินงานระบบหลักประกันสุขภาพของประเทศไทย โดยมี นพ.เกียรติภูมิ วงศ์รจิต ปลัดกระทรวงสาธารณสุข เข้าร่วมงานด้วย
นายอนุทินกล่าวว่า ในปี พ.ศ. 2555 สมัชชาใหญ่แห่งสหประชาชาติกำหนดให้วันที่ 12 ธันวาคมของทุกปี เป็นวันหลักประกันสุขภาพสากล เพื่อสนับสนุนให้ทุกประเทศมีระบบหลักประกันสุขภาพ โดยปีนี้กำหนดหัวข้อการรณรงค์ คือ ไม่ทิ้งใครไว้ข้างหลัง ลงทุนในระบบสุขภาพ เพื่อสุขภาพที่ดีของทุกคน เพื่อสนับสนุนประเทศต่าง ๆ ให้มีการลงทุนด้านสุขภาพอย่างเพียงพอ ให้ประชาชนเข้าถึงบริการสาธารณสุขที่มีคุณภาพและครบวงจรลดความเหลื่อมล้ำ ไม่ทิ้งใครไว้ข้างหลัง ทั้งนี้ ในช่วงการระบาดของโรคโควิด 19 ระบบหลักประกันสุขภาพของประเทศไทยแสดงให้เห็นว่า เป็นระบบหลักประกันสุขภาพสำหรับทุกคน ช่วยให้ประชาชนเข้าถึงบริการตรวจหาเชื้อโควิดทั้งRT-PCR ATK การรักษาพยาบาล และการรับวัคซีนป้องกันโรคทั้งคนไทยและชาวต่างชาติที่อาศัยอยู่ในประเทศไทย โดยไม่เสียค่าใช้จ่าย เนื่องจากจะไม่มีใครปลอดภัยจนกว่าพวกเราทุกคนจะปลอดภัยทั้งหมด
“ประเทศไทยดำเนินงานระบบหลักประกันสุขภาพมากว่า 2 ทศวรรษ ได้รับการยอมรับความสำเร็จและพิสูจน์ในเวทีระดับโลกว่า ระบบหลักประกันสุขภาพไม่ใช่เป้าหมายที่เกินฝัน เป็นสิ่งที่เป็นไปได้ ช่วยให้คนเข้าถึงการรักษา ลดภาระค่ารักษาพยาบาล โดยเฉพาะโรคที่มีค่าใช้จ่ายสูง เช่น โรคมะเร็ง โรคไต การฟอกเลือด ช่วยปกป้องประชาชนและส่งเสริมการเข้าถึงระบบสุขภาพ สิ่งเหล่านี้เป็นผลของการลงทุนในระบบสุขภาพของประเทศไทย ทั้งนี้ การส่งเสริมและสร้างความแข็งแกร่งให้แก่ระบบหลักประกันสุขภาพ ไม่ใช่แค่เพื่อการต่อสู้กับโรคโควิด 19 แต่เพื่อมุ่งไปสู่เป้าหมายการพัฒนาที่ยั่งยืน (SDGs)” นายอนุทินกล่าว
*********************************** 9 ธันวาคม 2564
วันศุกร์ที่ 13 สิงหาคม 2564
กระทรวงยุติธรรม โดยสถาบันนิติวิทยาศาสตร์ ประสานสปสช. จัดหาชุดตรวจโควิด หลังบุคลากรมีความเสี่ยงสูง เพิ่มมาตรการชันสูตรศพ เหตุเชื้อไวรัสระบาดหนัก แต่ยังมุ่งมั่นพร้อมให้บริการประชาชน
กระทรวงยุติธรรม โดยสถาบันนิติวิทยาศาสตร์ ประสานสปสช. จัดหาชุดตรวจโควิด หลังบุคลากรมีความเสี่ยงสูง เพิ่มมาตรการชันสูตรศพ เหตุเชื้อไวรัสระบาดหนัก แต่ยังมุ่งมั่นพร้อมให้บริการประชาชน
พ.ต.อ.ทรงศักดิ์ รักศักดิ์สกุล ผู้อำนวยการสถาบันนิติวิทยาศาสตร์ เปิดเผยว่า สถาบันนิติวิทยาศาสตร์ มีภารกิจในการให้บริการตรวจชันสูตรพลิกศพในสถานที่เกิดเหตุตามที่พนักงานสอบสวนร้องขอตลอด 24 ชั่วโมง โดยมีพื้นที่การปฏิบัติงานในจังหวัดนนทบุรีและปทุมธานี ซึ่งเป็นพื้นที่ที่มีการระบาดของไวรัสโควิด-19 อย่างรุนแรง อีกทั้งยังให้บริการในการผ่าชันสูตรศพที่ได้ถูกส่งมาจากจังหวัดต่าง ๆ ตามที่พนักงานสอบสวนและญาติผู้เสียชีวิตร้องขอ โดยให้บริการทุกวันโดยไม่มีวันหยุด และเนื่องการปฎิบัติงานดังกล่าวมีความเสี่ยงจากการสัมผัสผู้ติดเชื้อและศพติดเชื้อไวรัสโควิด-19 ทางสถาบันนิติวิทยาศาสตร์ ได้มีมาตรการเพื่อลดความเสี่ยงในการติดเชื้อของบุคลากรอันได้แก่ การใส่เครื่องป้องกัน การฉีดวัคซีนให้บุคลากรที่ต้องสัมผัสศพติดเชื้อ การนำเครื่องเอ็กซเรย์คอมพิวเตอร์มาใช้ในการหาสาเหตุการเสียชีวิต โดยพบว่าในช่วงเดือนที่ผ่านมามีจำนวนศพที่ติดเชื้อโควิด-19 จากการออกชันสูตรที่เกิดเหตุเป็นจำนวนจำนวน 20 ราย และพบที่ห้องผ่าชันสูตรศพจำนวน 9 ราย
ด้านนายแพทย์ศราวุฒิ สุจริตธรรม โฆษกสถาบันนิติวิทยาศาสตร์ กล่าวว่า แม้จะมีการปฎิบัติตามมาตรการต่าง ๆ เพื่อลดความเสี่ยงจากการติดเชื้อของบุคลากร ก็ยังพบว่ามีบุคลากรทางการแพทย์ที่ปฎิบัติงานด้านชันสูตรศพติดเชื้อ 2 ราย ซึ่งทางสถาบันนิติวิทยาศาสตร์กำลังอยู่ระหว่างการจัดหาชุดตรวจ Antigen Test Kit โดยขอความร่วมมือไปยัง สปสช. เพื่อนำมาใช้คัดกรองศพที่ติดเชื้อก่อนผ่าชันสูตร อีกทั้งกำลังอยู่ในระหว่างการจัดหาชุดป้องกันชนิด PAPR เพื่อในบุคลากรลดความเสี่ยงจากการติดเชื้อให้ได้มากที่สุด และในขณะนี้ยังพบปัญหาในการบริหารจัดการพื้นที่เก็บศพที่ติดเชื้อมีอยู่จำกัด เนื่องจากศพที่ติดเชื้อที่ถูกส่งมาตรวจพิสูจน์บางกรณีเป็นศพนิรนามหรือศพที่ไม่มีญาติมาติดต่อขอรับศพ โดยทางสถาบันนิติวิทยาศาสตร์อยู่ในระหว่างการประสานงานกับหน่วยงานสาธารณสุขจังหวัดที่เกี่ยวข้องเพื่อหาแนวทางในการจัดการศพดังกล่าวข้างต้น
วันจันทร์ที่ 28 มิถุนายน 2564
เตรียมออกแนวทาง Home Isolation ดูแลตัวเองที่บ้านระหว่างรอเตียง
....
สถานการณ์ผู้ป่วยโรคโควิด-19 ที่เพิ่มมากขึ้น โดยเฉพาะในเขตกรุงเทพฯ และปริมณฑล ซึ่งมีเตียงว่างเหลือน้อยทำให้ไม่สามารถรองรับจำนวนผู้ป่วยได้เพียงพอ
.
ล่าสุด กระทรวงสาธารณสุข เตรียมออกแนวทางการดูแลตนเองที่บ้านของผู้ป่วยระหว่างรอเตียง หรือ Home Isolation เฉพาะกลุ่มที่คัดกรองแล้วไม่มีอาการ โดยจะให้ปรอทวัดไข้ ที่วัดออกซิเจน เพื่อติดตามอาการเบื้องต้น
.
สำหรับบางรายที่มีปัจจัยเสี่ยงแต่ยังไม่มีอาการ อาจจะให้กินยาฟาร์วิพิราเวียร์ โดยจะติดตามอาการผ่านวิดีโอคอล รวมทั้งเยี่ยมบ้าน ซึ่งจะประสานภาคประชาสังคมร่วมติดตามดูแลผู้ป่วย ส่วนรายที่มีอาการหนักจะรีบประสานเตียงให้เข้าสู่การรักษาโดยเร็ว
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันอังคารที่ 15 มีนาคม 2565
ระวังมิจฉาชีพแอบอ้างหลอกให้จ่ายภาษีศุลกากร ไม่อยากตกเป็นเหยื่อ ต้องเชื่อกรมศุลกากร
กรมศุลกากรแจ้งเตือนประชาชนว่าอย่าหลงเชื่อผู้ไม่ประสงค์ดี ให้ระวังมิจฉาชีพมาแอบอ้าง หลอกให้จ่ายภาษีศุลกากร ไม่อยากตกเป็นเหยื่อ ต้องเชื่อกรมศุลกากร
กรณีส่ง E-mail เพื่อให้ชำระภาษีศุลกากร มิจฉาชีพจะส่ง E-mail มาให้ผู้รับบริการ โดยอ้างว่าส่งมาจากบริษัทขนส่งสินค้าแต่ไม่สามารถจัดส่งพัสดุได้ เนื่องจากยังไม่ได้จ่ายภาษีศุลกากรพร้อมแนบ Link เพื่อให้ผู้รับบริการกรอกข้อมูลบัตรเครดิต ทั้งนี้ สำหรับการจ่ายภาษีศุลกากร สำหรับสินค้าที่ส่งผ่านบริษัทขนส่งต่าง ๆ จะต้องมีเอกสารที่ออกโดยกรมศุลกากรแนบมาด้วย หากการเรียกเก็บค่าภาษีศุลกากรครั้งใด ไม่มีหลักฐานดังกล่าว ท่านสามารถติดต่อสอบถามข้อมูลได้จากบริษัทฯ ให้แน่ใจก่อนการชำระเงิน
กรณีเพื่อนต่างชาติที่รู้จักผ่านทางออนไลน์อ้างว่าส่งของมีค่ามาให้แต่ติดปัญหาศุลกากร โดยแอบอ้างว่าได้ส่งของขวัญหรือของมีค่าต่าง ๆ มาให้ผู้เสียหาย และให้รอรับการติดต่อจากบริษัทขนส่งสินค้าจากนั้นก็จะได้รับการติดต่อจากบริษัทขนส่งสินค้า ทาง e-mail และโทรศัพท์ โดยให้โอนเงินจำนวนมากไปยังบริษัทขนส่งสินค้าในต่างประเทศ เพื่อเป็นค่าใช้จ่ายและค่าภาษีศุลกากร กรมศุลกากรขอให้ตรวจสอบข้อเท็จจริงให้แน่ใจก่อนการโอนเงิน
กรณีขายสินค้าผ่านทางสื่อออนไลน์ โดยอ้างว่าเป็นสินค้าจากกรมศุลกากร โดยให้โอนเงินมัดจำหรือนัดให้ไปชำระเงินส่วนที่เหลือเพื่อรับสินค้า กรมศุลกากรขอยืนยันว่าการจำหน่ายสินค้าของกลางกรมศุลกากร โดยวิธีที่ถูกต้อง จะเป็นการลงประกาศขายทอดตลาดอย่างเป็นทางการและจะรับชำระเงิน ณ ที่ทำการศุลกากรโดยเจ้าหน้าที่ศุลกากรเท่านั้น ไม่มีการเสนอขายทางระบบอินเตอร์เน็ต หรือผ่านบุคคลที่แอบอ้าง และไม่มีการให้โอนเงินค่าสินค้า หรือโอนเงินมัดจำเข้าบัญชีผู้ใดทั้งสิ้น
กรณีแอบอ้างเป็นสื่อสิ่งพิมพ์ เพื่อขอรับเงินสนับสนุนให้จัดทำหนังสือจากกรมศุลกากร กรณีที่มีการแอบอ้างเป็นสื่อสิ่งพิมพ์ เพื่อขอรับสนับสนุนการจัดทำหนังสือ รายงาน วารสาร หรือสื่อสิ่งพิมพ์ต่าง ๆ ของกรมศุลกากร พร้อมทั้งมีข้อความที่ทำให้ผู้ประกอบการและประชาชนทั่วไปหลงเชื่อ กรมศุลกากรขอยืนยันว่าไม่มีนโยบายขอรับการสนับสนุนจากผู้ประกอบการในลักษณะดังกล่าว
หากท่านไม่แน่ใจหรือเกิดข้อสงสัยสามารถสอบถามเพิ่มเติมได้ที่
1. สายด่วนกรมศุลกากร 1164
2. ศูนย์บริการศุลกากร (Customs Care Center) โทรศัพท์ 02-667-6000 หรือ 02-667-7000 ต่อ 20-5844-8
3. website: ccc.customs.go.th
4. โทรศัพท์สอบถามไปยัง สำนักงานหรือด่านศุลกากรทุกแห่ง ในวันและเวลาราชการ
5. ติดต่อสอบถามด้วยตนเอง
วันอาทิตย์ที่ 28 สิงหาคม 2565
รัฐบาลเอาจริง สิบเดือนจับกุม 2.4 หมื่นคดีผิดกฎหมายสรรพสามิต เหล้าเยอะสุด
รัฐบาลเอาจริง สิบเดือนจับกุม 2.4 หมื่นคดีผิดกฎหมายสรรพสามิต เหล้าเยอะสุด
วันที่ 28 สิงหาคม 2565 นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า ตามนโยบายรัฐบาลในการป้องกันและปราบปรามการกระทำผิดกฎหมายภาษี กรมสรรพสามิตเป็นหนึ่งในหน่วยงานที่ได้ดำเนินการเชิงรุกเพื่อจับกุมผู้กระทำผิดตามพระราชบัญญัติภาษีสรรพสามิต พ.ศ. 2560 และได้ออกมาตรการจูงใจผู้ที่อยู่นอกระบบให้เข้ามาสู่ระบบภาษี ซึ่งที่ผ่านมากรมสรรพสามิตได้จัดทำแผนเฉพาะกิจปราบปรามผู้กระทำผิดกฎหมายสรรพสามิตโดยระดมกำลังเจ้าหน้าที่ชุดเฉพาะกิจจากสำนักตรวจสอบ ป้องกันและปราบปราม และเจ้าหน้าที่สรรพสามิต พื้นที่ทั่วประเทศพร้อมสนธิกำลังกับหน่วยงานที่เกี่ยวข้องร่วมกันตรวจสอบและปราบปรามการกระทำผิดกฎหมายสรรพสามิตตามพื้นที่เป้าหมายที่คาดว่าอาจมีการกระทำผิด เพื่อสร้างความเป็นธรรม โปร่งใส และ ความมั่นใจให้แก่ผู้ประกอบการที่เสียภาษีโดยสุจริต
สำหรับผลการปราบปรามผู้กระทำผิดกฎหมายสรรพสามิตทั่วประเทศ ปีงบประมาณ 2565 ตั้งแต่วันที่ 1 ตุลาคม 64 – 25 สิงหาคม 65 พบว่า มีการกระทำผิด จำนวน 24,778 คดี คิดเป็นเงินค่าปรับ 450.27 ล้านบาท โดยแยกเป็น สุรา จำนวน 13,468 คดี ค่าปรับ 117.35 ล้านบาท ยาสูบ จำนวน 8,428 คดี ค่าปรับ 228.07 ล้านบาท ไพ่ จำนวน 363 คดี ค่าปรับ 3.57  ล้านบาท น้ำมันและผลิตภัณฑ์น้ำมัน จำนวน 791 คดี ค่าปรับ 28.16 ล้านบาท น้ำหอม จำนวน 103 คดี ค่าปรับ 9.76 ล้านบาท รถจักรยานยนต์ จำนวน 1,023 คดี ค่าปรับ จำนวน 24.97 ล้านบาท และสินค้าอื่น ๆ จำนวน 602 คดี ค่าปรับ 38.39 ล้านบาท โดยมีของกลางแยกเป็นน้ำสุรา จำนวน 200,635.649 ลิตร ยาสูบ จำนวน 3,286,057 ซอง ไพ่ จำนวน 21,357 สำรับ น้ำมันและผลิตภัณฑ์น้ำมัน จำนวน 967,789.000 ลิตร น้ำหอม จำนวน 289,647 ขวด รถจักรยานยนต์ จำนวน 1,323 คัน
“หน่วยงานรัฐบูรณาการการทำงานเพื่อป้องกันและปราบปรามการกระทำที่เกี่ยวข้องกับการหนีภาษี มุ่งสร้างความเป็นธรรม โปร่งใส และ ความมั่นใจให้แก่ผู้ประกอบการที่เสียภาษีโดยสุจริต หากประชาชนทราบเบาะแสการกระทำความผิดเกี่ยวกับสินค้าที่ต้องเสียภาษีสรรพสามิต สามารถแจ้ง Call center 1713 ได้ตลอด 24 ชั่วโมง หรือที่ www.excise.go.th ซึ่งกรมสรรพสามิตจะปกปิดข้อมูลของผู้แจ้งเบาะแสเป็นความลับ” นางสาวรัชดา กล่าว
วันเสาร์ที่ 18 ธันวาคม 2564
รัฐบาลเดินหน้าลดการใช้พลาสติก ตั้งเป้าลด  เลิกใช้กล่องโฟม แก้วพลาสติกบาง และหลอดพลาสติก ภายในปี 2565
รัฐบาลเดินหน้าลดการใช้พลาสติก ตั้งเป้าลด  เลิกใช้กล่องโฟม แก้วพลาสติกบาง และหลอดพลาสติก ภายในปี 2565
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า รัฐบาลภายใต้การนำของพลเอกประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เห็นความสำคัญและตระหนักถึงปัญหามลพิษสิ่งแวดล้อมที่เกิดจากขยะพลาสติก สั่งเดินหน้าแก้ปัญหาขยะพลาสติกที่มีผลกระทบต่อสิ่งแวดล้อมในประเทศไทยอย่างจริงจัง ตามมติคณะรัฐมนตรีเมื่อวันที่ 15 ก.พ. 64 ซึ่งเห็นชอบแผนปฏิบัติการด้านการจัดการขยะพลาสติก ระยะที่ 1 (พ.ศ. 2563 – 2565) ภายใต้ Roadmap การจัดการขยะพลาสติก พ.ศ. 2561 – 2573 เพื่อขับเคลื่อนการแก้ไขปัญหาขยะพลาสติกที่มีผลกระทบต่อสิ่งแวดล้อมในประเทศไทย ทั้งนี้ กระทรวงทรัพยากรธรรมชาติและสิ่งแวดล้อมร่วมขับเคลื่อนการดำเนินงานกับทุกภาคส่วน มุ่งจัดการขยะพลาสติกที่ยั่งยืนอย่างเป็นรูปธรรม
ที่ผ่านมา นายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม ในฐานะประธานคณะอนุกรรมการบริหารจัดการขยะพลาสติกและขยะอิเล็กทรอนิกส์ ภายใต้คณะกรรมการสิ่งแวดล้อมแห่งชาติ มอบหมายให้กรมควบคุมมลพิษ ร่วมกับหน่วยงานที่เกี่ยวข้องทั้งภาครัฐและเอกชน ร่วมกันขับเคลื่อนการดำเนินงานภายใต้ Roadmap การจัดการขยะพลาสติก พ.ศ. 2561 - 2573 ซึ่งที่ผ่านมาได้รับความร่วมมือจากทุกหน่วยงานที่เกี่ยวข้องในการขับเคลื่อนการดำเนินการแบบสมัครใจ ดังนี้ 1) การเลิกใช้พลาสติกหุ้มฝาขวดน้ำดื่ม (Cap Seal) 2) การเลิกใช้ไมโครบีดส์จากพลาสติก 3) การเลิกใช้ถุงพลาสติกหูหิ้วขนาดบาง ร่วมกับภาคีเครือข่ายห้างสรรพสินค้า ซุปเปอร์มาร์เก็ต และร้านสะดวกซื้อ 4) การลด เลิกใช้กล่องโฟมบรรจุอาหาร แก้วพลาสติกแบบบาง และหลอดพลาสติก ภายในปี 2565 โดยความร่วมมือจากภาครัฐและเอกชน 5) การสร้างความรู้ความเข้าใจ สร้างการมีส่วนร่วมของทุกภาคส่วนเกี่ยวกับการป้องกันและแก้ไขปัญหาขยะพลาสติก รณรงค์ประชาสัมพันธ์เผยแพร่ข้อมูลข่าวสารเกี่ยวกับการจัดการขยะพลาสติกผ่านช่องทางต่าง ๆ 6) การจัดทำฐานข้อมูล Material Flow of Plastic ของประเทศไทย 7) การจัดตั้งพื้นที่นำร่อง เพื่อเป็นชุมชนตัวอย่างด้านการจัดการขยะพลาสติก 8) การพัฒนาแนวทางการใช้ประโยชน์จากขยะพลาสติก 9) การจัดประชุมเชิงปฏิบัติการเพื่อชี้แจงทำความเข้าใจและรับฟังความคิดเห็นจากหน่วยงานจังหวัด ร้านขายของชำและตลาดสด เพื่อขยายผลการดำเนินมาตรการงดให้ถุงพลาสติก 10) การขับเคลื่อนการดำเนินงานเกี่ยวกับการจัดการพลาสติกแบบใช้ครั้งเดียวและขยะพลาสติก จากธุรกิจสินค้าออนไลน์ 11) การลงนามบันทึกความร่วมมือ (MOU) การลดการใช้พลาสติกแบบใช้ครั้งเดียวจากการบริการส่งอาหาร (Food Delivery) 12) การขับเคลื่อนโครงการความร่วมมือระหว่างประเทศเพื่อป้องกันและแก้ไขปัญหาขยะพลาสติกในทะเล ร่วมกับองค์กรต่าง ๆ อาทิ ธนาคารโลก ธนาคารพัฒนาเอเชีย องค์กรความร่วมมือระหว่างประเทศของเยอรมัน และ 13) การกำหนดมาตรการกำกับเพื่อควบคุมการนำเข้าเศษพลาสติกจากต่างประเทศ
“นายกรัฐมนตรีชื่นชมภาครัฐ เอกชน และประชาชน ที่มีส่วนสำคัญในการช่วยลดการใช้พลาสติก ลดการสร้างขยะและรักษาสิ่งแวดล้อม ซึ่งเป็นส่วนช่วยสำคัญในการบริหารจัดการขยะ เพิ่มความเป็นมิตรต่อสิ่งแวดล้อม และยังเป็นการเริ่มต้นที่จะเกิดการสร้างคุณภาพชีวิตที่ดี พร้อมกับการพัฒนาประเทศให้เติบโตไปในภายภาคหน้าอย่างยั่งยืนด้วย” นางสาวรัชดาฯ กล่าว
...................
วันพฤหัสบดีที่ 17 มิถุนายน 2564
ก.เกษตรฯ เตรียมแนวปฏิบัติการขนส่งสินค้าเกษตรข้ามแดน รองรับการเปิดเส้นทางรถไฟสายลาว-จีน ช่วยผู้ประกอบการไทยส่งสินค้าเข้าถึงตลาดจีนได้รวดเร็วขึ้น
ก.เกษตรฯ เตรียมแนวปฏิบัติการขนส่งสินค้าเกษตรข้ามแดน รองรับการเปิดเส้นทางรถไฟสายลาว-จีน ช่วยผู้ประกอบการไทยส่งสินค้าเข้าถึงตลาดจีนได้รวดเร็วขึ้น
นางสาวรัชดา ธนาดิเรก รองโฆษกประจำสำนักนายกรัฐมนตรี เผยว่า นายเฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ เดินหน้าขับเคลื่อนนโยบายรัฐบาลด้านการพัฒนาระบบการขนส่งสินค้าเกษตรเชื่อมโยงประเทศเพื่อนบ้าน สั่งเตรียมพร้อมรองรับการเปิดให้บริการเส้นทางรถไฟสายลาว-จีน ที่คาดว่าจะเปิดให้บริการเดินรถในเดือนธันวาคม ปีนี้ ที่มีทั้งขบวนผู้โดยสารและขบวนขนส่งสินค้า ถือเป็นโอกาสของผู้ประกอบการไทยในการขนส่งสินค้าโดยเฉพาะสินค้าเกษตรเข้าจีนได้อย่างรวดเร็วขึ้น
ทั้งนี้ นายเฉลิมชัยฯ ได้มอบหมายให้สำนักงานมาตรฐานสินค้าเกษตรและอาหารแห่งชาติ เร่งรัดการลงนามข้อกำหนดในการกักกันโรคและตรวจสอบสำหรับการส่งออกและนำเข้าผลไม้ไทยผ่านประเทศที่สาม เพื่อเจ้าหน้าที่ผู้ปฏิบัติงานและและผู้ประกอบการจะได้มีแนวทางปฏิบัติที่ชัดเจน รวมทั้งสั่งจัดทำแผนการเตรียมความพร้อมรองรับการให้บริการเส้นทางรถไฟสายไทย-ลาว-จีน ในระยะเร่งด่วนและระยะต่อไป มีหน่วยงานที่เกี่ยวข้องกับการนำเข้า-ส่งออกสินค้าเกษตร เช่น กรมวิชาการเกษตร กรมประมง กรมปศุสัตว์ และการยางแห่งประเทศไทย เป็นคณะทำงาน และมีผู้แทนสำนักงานมาตรฐานสินค้าเกษตรและอาหารแห่งชาติ เป็นฝ่ายเลขานุการ
สำหรับการส่งออกสินค้าผลไม้ไทย พบว่าเป็นที่ต้องการของตลาดจีนอย่างมาก ตัวเลขส่งออก 4 เดือนแรกของปีนี้ มีจำนวน 5.32 แสนตัน รวมมูลค่า 34,000 ล้านบาท ผลไม้ที่ส่งออกมากที่สุดได้แก่ ทุเรียน 1.9 แสนตัน มูลค่า 23.3 หมื่นล้านบาท ลำใย 1.88 แสนตัน มูลค่า 7.9 พันล้านบาท มะพร้าว 1 แสนตัน มูลค่า 1.9 พันล้านบาท สะท้อนให้เห็นว่าผู้บริโภคจีนให้ความเชื่อมั่นต่อคุณภาพและมาตรฐานด้านสุขอนามัยของผลไม้ไทย โดยกระทรวงเกษตรฯ และหน่วยงานที่เกี่ยวข้องได้เข้มงวดในทุกกระบวนการ ตั้งแต่การพ่นยาฆ่าเชื้อต้นทางจากสวนผลไม้ จนถึงระบบขนส่ง ยึดแนวทางองค์การอนามัยโลก และองค์การอาหารและเกษตรแห่งสหประชาชาติ และสินค้ายังได้มาตรฐานสากลทั้ง GAP และ GMP ด้วย
นางสาวรัชดาฯ ยังเปิดเผยถึงเส้นทางรถไฟสายลาว-จีน ซึ่งจะเชื่อมจากนครคุนหมิง มณฑลยูนนาน เมืองบ่อเต็น สปป. ลาว และมีปลายทางที่นครเวียงจันทน์ มีระยะทางห่างจากจังหวัดหนองคายเพียงแค่ 24 กิโลเมตร ถือเป็นอีกเส้นทางหนึ่งในการลำเลียงทั้งสินค้าและคนจากจีนตอนใต้ผ่านลาวมาถึงไทย สร้างโอกาสสำคัญให้กับการค้าการลงทุนอย่างมาก จึงอยากเชิญชวนผู้ประกอบการของไทย ศึกษาข้อมูล ขั้นตอนกฎระเบียบ ตลอดจนต้นทุนการขนส่งผ่านเส้นทางรถไฟสายลาว-จีน เพื่อเตรียมพร้อมกับการเปิดเดินรถในปลายปี 2564
................